Lesufi se beroep op privaat sektor dui aan staat is onbevoeg - Solidariteit WêreldSolidariteit Wêreld
Tuis › Mediaverklarings › Lesufi se beroep op privaat sektor dui aan staat is onbevoeg
Lesufi se beroep op privaat sektor dui aan staat is onbevoeg
Woensdag | 15 Januarie | 2020
Solidariteit Jeug, die Jeug-gilde van Solidariteit, het Woensdag sy teleurstelling teenoor die Gautengse departement van onderwys (GDO) uitgespreek wat nie in staat was om alle voornemende Graad 1- en Graad 8-leerlinge in skole te plaas nie.
“Solidariteit waarsku die GDO, en veral die LUR, mnr. Panyaza Lesufi, al jare lank dat sy sentrale plasingstelsel op ʼn ramp gaan uitloop, en ongelukkig is ons reg bewys,” het Paul Maritz van Solidariteit Jeug gesê.
ʼn Verdere verwikkeling is dat dié departement ʼn noodkreet na die privaat sektor gestuur het, waarop die privaatskolegroep Curro onder meer ingestem het om ʼn 30%-afslag aan te bied om die tekort aan ruimte in Gautengse openbare skole die hoof te bied.
Alhoewel mnr. Lesufi aanvoer dat honderde skole eintlik nog plek het, bewys sy departement se noodkreet die teenoorgestelde. Hulle is onvoorbereid vir die plasingstaak wat hulle aan hulself toegeëien het.
“So dikwels word die privaat sektor van verskeie kante af uitgekryt. Net verlede week wou verskeie organisasies privaat skole nasionaliseer, en nou is dit die einste privaat sektor wat die sukkelende staatsdepartement te hulp moet snel,” sê Maritz verder.
Solidariteit Jeug is voorts daarvan oortuig dat die regering besig is om jongmense se kanse op ʼn goeie toekoms deur swak dienslewering te belemmer, en Solidariteit Jeug sal hom steeds daarvoor beywer om rekenskap en verantwoording van amptenare te eis.